KIRJALLINEN KYSYMYS E-1323/01

esittäjä(t): Bart Staes (Verts/ALE) komissiolle

(3. toukokuuta 2001)

Aihe: EY:n perustamissopimuksen 296 artiklan 1 kohdan b alakohdan muuttaminen

Belgian liittovaltio päätti 15. joulukuuta 2000, että se ei enää sido armeijan hankintojaan Flanderin ja Vallonian yrityksille annettaviin taloudellisiin korvauksiin. Ministerineuvoston yökiikarien tilausta koskevan muistion mukaan Belgian hallitus vahvistaa, että tulevissa tilauksissa ei enää ole lauseketta taloudellisista korvauksista. Tähän asti hallitus on pyrkinyt tekemään mahdollisuuksien mukaan kaikki miljoonatilaukset belgialaisilta yrityksiltä. Nämä korvaukset ovat jatkuvasti liittyneet protektionismiin ja keinotteluun, koska päätöksenteko poikkeaa markkinamekanismista. Belgialaiset asiakirjat F16-taistelukoneista ja Agusta-helikoptereista ovat tästä erinomaisia esimerkkejä.

Belgian hallituksen päätöstä on seurattava yhteisön tasolla. Kun kansalliset taloudelliset korvaukset lopetetaan, sotilaallisen materiaalin hankinnat voivat tulevaisuudessa tapahtua avoimesti ja markkinasääntöjen mukaisesti protektionismin ja keinottelun sijaan. Myös eurooppalaiset nopean toiminnan joukot, joista Helsingissä sovittiin, edellyttävät uutta suhtautumistapaa armeijan hankintojen suhteen.

EY:n perustamissopimuksen 296 artiklan 2 kohdan mukaan neuvosto voi yksimielisesti komission ehdotuksesta muuttaa luetteloa, jonka se on vahvistanut 15 päivänä huhtikuuta 1958 niistä tuotteista, joihin sovelletaan 1 kohdan b alakohtaa. Saman artiklan 1 kohdan b alakohdassa jäsenvaltioille myönnetään poikkeus yleisiin kilpailusääntöihin (EY:n perustamissopimuksen VI osasto) armeijan hankintojen yhteydessä. Kun tämän kohdan soveltamisalaa muutetaan, armeijan hankinnat voivat tulevaisuudessa tapahtua markkinasääntöjen mukaisesti. Komission on käytännössä tehtävä neuvostolle ehdotuksia kaikkien sotilaallisten tuotteiden poistamiseksi luettelosta, johon sovelletaan tämän määräyksen 1 kohdan b alakohtaa ja jonka neuvosto vahvisti 15. huhtikuuta 1958.

Aikooko komissio tehdä EY:n perustamissopimuksen 2 kohdan mukaisesti neuvostolle ehdotuksia sotilaallisten tuotteiden poistamiseksi luettelosta, johon sovelletaan mainitun määräyksen 1 kohdan b alakohtaa ja jonka neuvosto vahvisti 15. huhtikuuta 1958? Jos komissio ei aio tehdä näin, miksi se kieltäytyy ehdotusten tekemisestä, kun otetaan huomioon niiden tarpeellisuus Helsingissä sovittujen nopean toiminnan joukkojen kunnianhimoisten tavoitteiden suhteen?

Christopher Pattenin komission puolesta antama vastaus

(20. kesäkuuta 2001)

Komissio on tyytyväinen Belgian viranomaisten päätökseen olla yhdistämättä enää jatkossa puolustusmateriaalihankintojaan Flanderin ja Vallonian yrityksille annettaviin taloudellisiin korvauksiin. Komissio haluaa kuitenkin muistuttaa arvoisalle parlamentin jäsenelle, että julkisille puolustusmateriaalihankinnoille ei ole myönnetty poikkeusta markkinamekanismien noudattamisesta: EY:n perustamissopimuksen 296 artiklan (entinen 223 artikla) 1 kohdan b alakohdassa määrätään nimenomaisesti, että tällainen poikkeus on mahdollista vain, jos se on perusteltavissa jäsenvaltion keskeisten turvallisuusetujen turvaamiseksi. Lisäksi EY:n perustamissopimuksen 298 artiklassa (entinen 225 artikla) määrätään, että yhteisön tuomioistuin valvoo kyseisen määräyksen mahdollista väärinkäyttöä. 296 artiklan mukaan tällainen poikkeus yhteisön lainsäädännöstä ei kuitenkaan saa heikentää sellaisten tuotteiden kilpailuedellytyksiä yhteismarkkinoilla, joita ei ole tarkoitettu nimenomaan sotilaalliseen käyttöön. Yhteisön lainsäädännön soveltaminen ei toisin sanoen ole poissuljettua: tällaistakin poikkeusta on tulkittava tiukasti ja sen myöntämisen on oltava perusteltua asianomaisen jäsenvaltion turvallisuusetujen suojelemiseksi.

Kysymys puolustusmateriaalihankinnoista liittyy läheisesti myös yhteisen ulko- ja turvallisuuspolitiikan (YUTP) sekä puolustuspolitiikan kehitykseen ja on poliittisesti hyvin herkkä erityisaihe. Komissio ja jäsenvaltiot ovat laatineet Euroopan puolustusmateriaalipolitiikkaa käsittelevässä ryhmässä (Polarm) tekstin, jossa määritellään alan erityisluonne. Jäsenvaltioiden pysyvien edustajien komitea (Coreper) hyväksyi tekstin joulukuussa 1996, ja se on sisällytetty kokonaisuudessaan joulukuussa 1997 annettuun komission tiedonantoon puolustukseen liittyvistä teollisuudenaloista(1).

Näin ollen komissio ei aio esittää neuvostolle, kuten arvoisa parlamentin jäsen ehdottaa, ehdotuksia sotilaallisten tuotteiden poistamiseksi luettelosta, johon sovelletaan mainitun määräyksen 1 kohdan b alakohtaa ja jonka neuvosto vahvisti 15. huhtikuuta 1958. Vuoden 1958 luettelo, johon 296 artiklan 1 kohdan b alakohtaa sovelletaan, on nimenomaan luettelo sotatarvikkeista. Sotilaallisten tuotteiden poistaminen luettelosta merkitsisi koko luettelon mitätöimistä, jolloin puolustusmateriaali menettäisi erityisasemansa.

Komission linjana on suosia sellaisten välineiden käyttöönottoa, joilla luodaan edellytykset Euroopan laajuisille puolustusmateriaalin yhtenäismarkkinoille, jolloin ei tarvitsisi enää turvautua 296 artiklaan.

(1) KOM(97) 583 lopullinen.